Madonna (artist)

Madonna Louise Veronica Ciccone, mest kjent som bare Madonna, (født 16. august 1958 i Bay City i Michigan) er en amerikansk popartist, skuespiller og en av verdens mestselgende og mest populære entertainere. Hun er referert til som «Dronning av Pop», og kjent for sine stadige gjenoppfinne seg selv og allsidighet innen musikkproduksjon, låtskriving og visuell presentasjon. Hun har flyttet grensene for kunstnerisk uttrykk i populærmusikken, samtidig som hun har beholdt kontrollen over alle aspekter av karrieren. Hennes arbeid, som inkluderer sosiale, politiske, seksuelle og religiøse temaer, har skapt både kontrovers og kritikerros. Madonna er en fremtredende kulturell skikkelse i det 20. og 21. århundre, og er fortsatt en av de mest «veldokumenterte skikkelsene i den moderne tidsalder».Globalt har Madonna solgt over 300 millioner plater og er med dette listet i Guinness rekordbok som den mest solgte kvinnelige musikkartisten gjennom alle tider. Ifølge Recording Industry Association of America (RIAA) er hun den mestselgende kvinnelige rockeartisten i det 20. århundre og den nest mestselgende kvinnelige artist i USA, bak Barbra Streisand, med 84 millioner solgte album. Samtidig er hun den artisten som har vunnet flest MTV-priser med 24. Hun startet sitt eget plateselskap, Maverick Entertainment i april 1992, og selskapet har stått bak utgivelser for en rekke andre musikere, blant andre Alanis Morissette, The Prodigy og Muse.
Madonnas popularitet ble forsterket av roller i filmer som Desperately Seeking Susan (1985), Dick Tracy (1990), En klasse for seg (1992) og Evita (1996). Mens sistnevnte vant henne en Golden Globe-pris for beste skuespillerinne, fikk mange av hennes andre filmer dårlige anmeldelser.Madonna har tidligere vært gift med skuespilleren Sean Penn fra 1985 til 1989, og med filmregissøren Guy Ritchie i perioden 2000–2008.


== Familiebakgrunn ==
Madonna Louise Ciccione ble født som den tredje i en søskenflokk på seks av en italiensk-ættet far og en  fransk-ættet mor. Oldemoren hennes var fra Ukraina. Hun er oppkalt etter sin mor, Madonna Fortin, som døde av brystkreft da Madonna var fem år gammel. Allerede i ung alder begynte Madonna å vise interesse for musikk. Hun spilte piano, danset ballett og begynte etter hvert også å spille teater. Ciccone-familien var katolikker, og barna ble oppdratt strengt. Da faren giftet seg på nytt med hushjelpen, reiste Madonna til New York der hun gikk på flere auditioner. For å få penger jobbet hun blant annet som modell og solgte smultringer på Times Square.


== Karriere ==


=== Starten på musikkarrieren ===
To år etter flyttet Madonna til Paris, der hun ble med i et show med diskostjernen Patrick Hernandez. Her møtte hun også Dan Gilroy som hun dannet bandet Breakfast Club med da hun kom tilbake til New York City. De bodde i en tidligere synagogebygning i Corona i Queens. I begynnelsen spilte Madonna trommer, men ble ganske raskt vokalisten.
I 1980 forlot Madonna Breakfast Club og dannet sitt eget band, Emmenon, som ble forkortet til Emmy. Hit hentet hun ekskjæresten fra Detroit, Steve Bray, og sammen lagde de demoer i hans hjemmestudio. Madonna spilte ofte på nattklubber, og ble oppdaget av DJ og produsent Mark Kamins. Kamins sendte en av demoene hennes til plateselskapet Sire Records, som ga henne platekontrakt.


=== Suksessen starter ===

Madonnas første singel, «Everybody», ble fort en klubbhit, men kom aldri høyt på hitlistene. Sangens musikkvideo ble heller ingen stor suksess.
I 1983 kom Madonnas første album Madonna. På dette albumet finner vi blant annet de to klubbhitene «Everybody» og «Burning Up», og hennes tredje singel «Holiday». Denne singelen ble, som de to første, også en klubbhit, og ble også spilt en del på radio. Den ble også populær i Europa, og Madonna ble nå internasjonalt kjent. Madonnas første topp 5-hit kom høsten 1984. «Lucky Star» kom på fjerdeplass på hitlistene i USA, og ble også en liten hit i Europa.
En av Madonnas kanskje mest kjente sanger, «Like a Virgin», kom ut i 1984, sammen med albumet med samme navn. Denne sangen lå på toppen av listene i seks uker, og albumet lå på listene i over to år. Hun opptrådte med «Like a Virgin» på den første MTV Music Awards 14. september 1984.


=== Skuespilleren Madonna ===
Madonnas første store film, Jakten på Susan, hadde premiere våren 1985 og ble etter hvert en liten kultsuksess.
27-årsdagen sin feiret Madonna med å gifte seg med skuespilleren Sean Penn, etter at de hadde vært sammen i ca. et halvt år. Paret hadde over 200 gjester i sitt bryllup, deriblant Andy Warhol, Diane Keaton og Cher.
Som en fortsettelse på sin skuespillerkarrière dukket Madonna og Sean Penn opp i filmen Shanghai Surprise, en film om en misjonær og en sykepleier i Kina på 1930-tallet. Filmen ble ingen suksess, men det fansen og kritikerne la mest merke til var Madonnas nye stil. Borte var det ville håret, de minimale klærne og den påklinte sminken. Lange, blonde krøller og konservativ sminke var hennes nye stil.


=== På turné ===
I april 1985 la Madonna ut på sin første turné, The Virgin Tour. Hun holdt konserter i 27 amerikanske byer og ble sett av totalt 355 000 tilskuere. Som oppvarmingsband hadde hun med seg Beastie Boys.
I juli 1985 ble Madonnas tredje album utgitt. True Blue gikk rett inn på førsteplassen på listene. Det gjorde også singelen «Papa Don't Preach», en sang om temaene religion og forholdet mellom far og datter. Videoen til denne sangen vant MTV Video Vanguard-prisen. I 1987 la Madonna ut på sin første Europa-turné.
I mars 1988 skrev Madonna under på en sponsoravtale med Pepsi til en verdi av fem millioner kroner. «Like a Prayer» ble den første sangen av en større artist som ble brukt i en TV-reklame før den ble gitt ut på markedet. Videoen til denne sangen ble oppfattet som støtende av blant andre italiensk TV, som nektet å vise den. Etter hvert ble dette en så stor sak at Pepsi sa opp sin sponsoravtale med Madonna. Italienske biskoper innledet en kampanje for å stoppe hennes tre planlagte konserter i Italia, og en av hennes konserter ble avlyst. Den offisielle grunnen var dårlig billettsalg.
Også i Pakistan møtte Madonna vanskeligheter. I 1991 inviterte Pakistans kulturminister Madonna til landet for å holde en konsert, men enkelte islamske fundamentalister fordømte derfor forslaget og krevde at regjeringen skulle gå av. I 1992 hadde hun en hovedrolle i dramakomedien En klasse for seg.
Filmkarrieren fikk et oppsving da hun i 1995 spilte hovedrollen som Eva Perón i filmmusikalen Evita. Filmen hadde premiere 14. desember 1996.


=== Comebacket ===
Etter noen stille år på musikkfronten, gjorde Madonna comeback med albumet Ray of Light. Det kom ut i begynnelsen av 1998 og solgte 370 000 eksemplarer den første uka. Uka etter passerte antall solgte eksemplarer fire millioner. Ray of Light ble også belønnet med sju MTV Music Awards og tre Grammy-priser.
Madonna begynte 2000 med å lage en ny versjon av den gamle Don McLean-klassikeren «American Pie» fra 1972. Denne ble en stor hit og McLean skrøt av Madonnas versjon av sangen. I august 2000 ble singelen «Music» fra albumet med samme navn utgitt. På albumet Music finnes også hitlåten «Tell Me». Ved premieren på James Bond-filmen Die Another Day i november 2002 lå Madonnas singel med tittelsporet på førsteplass i 17 land, inkludert USA.
2005 kom hun med sitt 10. studioalbum, Confessions on a Dance Floor. Albummet solgte 12 millioner kopier verden rundt, og albumets første singel «Hung Up» ble nummer 1 i 45 land. Deretter kom singlene «Sorry», «Jump» og «Get Together» som også ble suksesser. 2006 reiste Madonna ut på en ny turné, Confession Tour, som ga en inntekt på 194 millioner.
Den 28. og 30. juli 2009 holdt Madonna konserter på Valle Hovin stadion i Oslo foran totalt 80 000 tilskuere under turneen Sticky and Sweet World Tour.


== Diskografi ==


== Turnéer ==
1985 The Virgin Tour
1987 Who's That Girl World Tour
1990 Blond Ambition World Tour
1993 The Girlie Show World Tour
2001 Drowned World Tour
2004 Re-Invention World Tour
2006 Confessions World Tour
2008–2009 Sticky & Sweet World Tour
2012 The MDNA Tour'
2015–2016 Rebel Heart Tour


== Barnebøker ==
I tillegg til bidrag i flere biografier, særlig fotobiografien SEX fra 1992, har Madonna skrevet fem moralske barnebøker som har fått stor medial oppmerksomhet og blitt oversatt til en mengde språk, også norsk:

2003: De engelske rosene (originaltittel The English Roses), illustrert av Jeffrey Fulvimari
2003: Mister Peabodys epler (Mr Peabody's Apples), illustrert av Loren Long
2004: Jakov og de syv tyvene (Jakov and the Seven Thieves), illustrert av Gennadij Spirin
2005: Abdis eventyr (The Adventures of Abdi), illustrert av Andrej Dugin og Olga Dugina
2005: Stinn A. Gryn (Lotsa de Casha), illustrert av Rui Paes


== Referanser ==


== Eksterne lenker ==
(en) Offisielt nettsted 
(en) Madonna (entertainer) – kategori av bilder, video eller lyd på Commons 
(en) Madonna på Twitter 
(en) Madonna på Facebook 
(en) Madonna på Instagram 
(en) Madonna på YouTube 
(en) Madonna på YouTube 
(en) Madonna på Myspace 
Madonna på Tumblr 
(en) Madonna på Apple Music 
(en) Madonna på Boomplay 
(en) Madonna på Discogs 
(en) Madonna på MusicBrainz 
(en) Madonna på SoundCloud 
(en) Madonna på Spotify 
(en) Madonna på Songkick 
(en) Madonna på Last.fm 
(en) Madonna på Genius — sangtekster 
(en) Madonna på AllMusic 
(en) Madonna på Internet Movie Database 
(no) Madonna hos Filmfront 
(sv) Madonna i Svensk Filmdatabas 
(da) Madonna på Filmdatabasen 
(da) Madonna på Scope 
(fr) Madonna på Allociné 
(en) Madonna på AllMovie 
(en) Madonna hos Turner Classic Movies 
(en) Madonna hos Rotten Tomatoes 
(en) Madonna hos TV Guide 
Madonna News
Turning 50 isn't what it used to be – Madonna feirer sin 50-årsdag